ПРОТОКОЛ № 20
от заседание на Комисията по
предотвратяване и установяване на конфликт на интереси и взаимодействие с Инспектората към Висшия съдебен съвет,
проведено на  13 май  2013 г.

Днес, 13 май 2013 г., понеделник, в сградата на Висшия съдебен съвет се проведе заседание на Комисията по предотвратяване и установяване на конфликт на интереси и взаимодействие с Инспектората към ВСС, в състав: 

			          ПРЕДСЕДАТЕЛ:	НЕЗАБРАВКА СТОЕВА
				         ЧЛЕНОВЕ: 	ВАСИЛ ПЕТРОВ
ГАЛИНА КАРАГЬОЗОВА
КАЛИН КАЛПАКЧИЕВ
КАМЕН СИТНИЛСКИ	
ОТСЪСТВАЛИ няма.

І. Взаимодействие с Инспектората към Висшия съдебен съвет:

1. ОТНОСНО: Акт за резултатите от извършена от Инспектората към ВСС планова проверка на Районен съд гр. Сливен.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

1.1. Приема за сведение Акт № ПП-01-1/23.04.2013 г. на Инспектората към Висшия съдебен съвет за резултатите от извършена планова проверка на Районен съд гр. Сливен.
1.2. За изпълнението на дадените с акта препоръки административният ръководител на Районен съд гр. Сливен  да уведоми и Комисията по предотвратяване и установяване на конфликт на интереси и взаимодействие с Инспектората към ВСС.

2. ОТНОСНО: Акт за резултатите от извършена от Инспектората към ВСС планова проверка на Районна прокуратура гр. Сливен.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

2.1. Приема за сведение Акт № ПП-01-3/26.04.2013 г. на Инспектората към Висшия съдебен съвет за резултатите от извършена планова проверка на Районна прокуратура гр. Сливен.
2.2. Предлага на ВСС да приеме следното решение:
Задължава административния ръководител на Районна прокуратура гр. Сливен да утвърди вътрешни правила относно прилагането на чл. 9 от ЗСВ, съобразени с Инструкцията за организацията и реда за използване на програмните продукти за разпределение на делата на случаен принцип, приета с решение на Комисия „Професионална квалификация, информационни технологии и статистика” на ВСС от 30.11.2010 г.

3. ОТНОСНО: Акт за резултатите от извършена от Инспектората към ВСС планова проверка на Районен съд гр. Котел.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

3.1. Приема за сведение Акт № ПП-01-16/29.04.2013 г. на Инспектората към Висшия съдебен съвет за резултатите от извършена планова проверка в Районен съд гр. Котел по образуването, движението и приключването на гражданските дела за 2011 г. и за 2012 г.
3.2. Предлага на ВСС да приеме следното решение:
Препоръчва на Националния институт на правосъдието, при възможност, в рамките на 2013 г., да организира обучение по част ІV – Обезпечително производство на ГПК на съдиите от районните и окръжните съдилища в страната. 

4. ОТНОСНО: Доклад – заключения на БИПИ от проверка на приложението на изискването за определяне на съдебния състав на случаен принцип. 
Незабравка Стоева: Предлагам да приемем този доклад за сведение. Имаме решение от предходно заседание да внесем във ВСС  докладите от проверките във ВКС и ВАС едновременно, след получаване на становище на председателя на ВКС. Предлагам да внесем във ВСС и доклада на БИПИ, заедно с докладите за ВКС и ВАС,  с предложение за мерки.
Васил Петров: Аз ще гласувам против внасянето на доклада на БИПИ чрез тази комисия. Той е адресиран до ВСС, а не до комисията.
Камен Ситнилски: Аз също съм против това да внесем ние доклада. С какво предложение ще го внесем? 
Васил Петров: Предлагам докладът да се приеме за сведение от нашата комисия. Ако трябва да се внася във ВСС, да се направи от другата комисия, до която е резолиран, и която е компетентна съгласно решението на ВСС по протокол № 13. Трябва да помислим и дали, съгласно същото решение на ВСС, не следва да предоставим на другата комисия да внесе във ВСС и докладите от проверките във ВКС и ВАС, със съответните предложения за мерки. 
Галина Карагьозова: Решението на ВСС, с което се реши последната проверка да се извърши от другата комисия, касае единствено и само последната проверка, и в него няма текст, според който нашата комисия не следва да довърши работата си по вече извършените от нас проверки. Поддържам, че следва ние да внесем двата доклада във ВСС за общо решение.
Незабравка Стоева: В такъв случай да върнем доклада на БИПИ на представляващия ВСС и да кажем, че комисията няма да вземе отношение по него, тъй като работата по проверката продължава от другата комисия. Друг вариант е, тъй като няма еднозначно и категорично решение по отношение на работата по докладите от вече извършените проверки във ВКС и ВАС, да поставим въпроса за разглеждане на работно заседание. Ако приемем, че решението на ВСС се отнася към всички проверки по случайното разпределение, на основание това решение да приемем свое решение, с което двата доклада и доклада на БИПИ да се изпратят по компетентност на другата комисия. В такъв случай, трябва да решим и какво ще правим по отношение на ад-хок проверките по случайното разпределение на делата. Имаме решение, че през м. май и през м. септември ще извършим проверки в два апелативни района. 
Галина Карагьозова: Предлагам ние да внесем двата доклада и доклада на БИПИ, за да довършим работата, която сме започнали. Относно останалото, имаме график на мерките на правителството, приет от Министерския съвет, годишна програма на ВСС и годишна програма за дейността на комисията, където, във всичките тези официални документи, отговорник за изпълнението на тази дейност е нашата комисия. 
Калин Калпакчиев: Аз също смятам, че следва да довършим работата, която следва от годишната програма на ВСС.
Камен Ситнилски: Аз не съм против внасянето на докладите едновременно, а против това да се произнасяме с решение по препоръките в доклада на БИПИ. 
Васил Петров: Не е ли логично да се внесат във ВСС едновременно трите доклада, и от трите проверки, заедно с доклада на неправителствената организация? И решението на ВСС да е въз основа на всички доклади? Ако внесем двата доклада, без този за СГС...? Не следва ли ВСС да излезе с едно общо решение въз основа на констатациите от всички проверки?
Калин Калпакчиев: С всички тези доклади се поставя въпроса относно един и същ програмен продукт и този въпрос следва да се реши, независимо дали от нашата комисия или не. Да се постави въпроса на работното заседание и след това, ако е необходимо, нека се направят съответните промени в годишните програми на комисията и съответно на съвета. 
След проведените разисквания комисията пристъпи към гласуване, при което г-н Васил Петров и г-н Камен Ситнилски гласуват „против” приемането на доклада на БИПИ от комисията, с мотиви, че докладът е адресиран до Висшия съдебен съвет, а не до КПУКИВИВСС. 

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

4.1. Приема за сведение Доклад – заключения на БИПИ от извършената проверка на приложението на изискването за определяне на съдебния състав на случаен принцип.
4.2. След получаване на становището на административния ръководител на Върховния касационен съд по доклада за извършената проверка във ВКС, двата доклада от проверките по чл. 9 от ЗСВ във ВАС и ВКС, заедно с доклада на БИПИ, да се внесат на разглеждане в заседание на комисията. 
4.3. На следващото заседание на комисията да се подложат на обсъждане предложения за промени в Годишната програма  за дейността на комисията, респ. в Годишната програма за дейността на ВСС, в съответствие с решението на ВСС по протокол № 13/04.04.2013 г.

5. ОТНОСНО: Отчет на Министъра на правосъдието за постъпилите заявления и изплатените обезщетения по реда на глава ІІІ от ЗСВ за периода 01 октомври 2012 г. – 31 март 2013 г.  и анализ на причините за установените от Инспектората към Висшия съдебен съвет нарушения на правото на разглеждане и решаване на делата в разумен срок за същия период.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

5.1. Приема за сведение отчета на Министъра на правосъдието за постъпилите заявления и изплатените обезщетения по реда на глава ІІІ от ЗСВ за периода 01 октомври 2012 г. – 31 март 2013 г.  
5.2. Приема проект на анализ на причините за установените от Инспектората към Висшия съдебен съвет нарушения на правото на разглеждане и решаване на делата в разумен срок за периода 01 октомври 2012 г. – 31 март 2013 г., като допълва предложенията за мерки на ВСС с нова точка 5 със следния текст:
5. Задължава горестоящите административни ръководители на органите на съдебната власт на всеки шест месеца да извършват проверка на делата и преписките за тяхното приключване на съответната инстанция в разумен срок.
 5.3. Внася в заседание на Висшия съдебен съвет получената от Инспектората към ВСС информация за установените нарушения, отчета на Министъра на правосъдието за изплатените обезщетения и изготвения проект на анализ на причините за установените от Инспектората към Висшия съдебен съвет нарушения на правото на разглеждане и решаване на делата в разумен срок за периода 01 октомври 2012 г. – 31 март 2013 г. с предложения за мерки за тяхното отстраняване. 

ІІ. По Закона за предотвратяване и установяване на конфликт на интереси:

6. ОТНОСНО: Писмо с вх.№ 97-00-120/18.04.2013 г. от председателя на Комисия за предотвратяване и установяване конфликт на интереси за предоставяне на информация по чл. 25, ал.2, т.4 от ЗПУКИ във вр. с чл. 22з, ал.2 ЗПУКИ.

От изисканите с писмото документи във Висшия съдебен съвет са налични само актовете за назначаване на съответните магистрати, поради което

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

6.1. Да се предоставят на Комисията за предотвратяване и установяване на конфликт на интереси заверени преписи на наличните във ВСС актове за назначаване на съответните магистрати.
6.2. Висшият съдебен съвет не разполага с исканите с писмото доказателства и същите следва да бъдат изискани от лицата, подали съответните декларации.

7. ОТНОСНО: Писмо с вх.№ 96-00-034/19.04.2013 г. от председателя на Комисия за предотвратяване и установяване на конфликт на интереси за предоставяне на информация по чл. 25, ал.2, т.4 от ЗПУКИ във вр. с чл. 22з, ал.2 ЗПУКИ.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

Висшият съдебен съвет не разполага с исканите с писмото доказателства, поради което същите следва да бъдат изискани от лицата, подали съответните декларации.

8. ОТНОСНО: Писмо с вх.№ 96-00-056/26.04.2013 г. от председателя на Комисия за предотвратяване и установяване на конфликт на интереси за предоставяне на информация по чл. 25, ал.2, т.4 от ЗПУКИ във вр. с чл. 22з, ал.2 ЗПУКИ.

От изисканите с писмото документи във Висшия съдебен съвет са налични актовете за назначаване на съответните магистрати, подадените от тях декларации по чл. 12 от ЗПУКИ и документите по т. 16 и т. 20 от писмото, поради което

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

8.1. Да се предоставят на Комисията за предотвратяване и установяване на конфликт на интереси заверени преписи на наличните във ВСС актове за назначаване на съответните магистрати, подадените от тях декларации по чл. 12, т. 2 от ЗПУКИ и всички изискани документи по т. 16 и т. 20 от писмото. 
8.2. Висшият съдебен съвет не разполага с други доказателства, искани с писмото, и същите следва да бъдат изискани от лицата, подали съответните декларации.

9. ОТНОСНО: Молба от .................. – съдия във Върховен административен съд  за изразяване на становище относно участието й в сдружение с нестопанска цел в обществена полза.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

Изпраща на Комисия по правни въпроси към Висшия съдебен съвет  за изразяване на принципно становище относно участието на магистрати в сдружения с нестопанска цел в обществена полза с оглед разпоредбата на чл. 195, ал. 1, т. 3 от ЗСВ и решение на ВСС по протокол № 21/20.05.2009 г.

10. ОТНОСНО: Преписка с вх. № 94-00-293/2013 г., образувана по жалба от ................... от гр. Пловдив. 

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :
Препраща преписка с вх. № 94-00-293/2013 г., образувана по жалба от ............... от гр. Пловдив, на председателя на Комисията за предотвратяване и установяване на конфликт на интереси, по компетентност. 

11. ОТНОСНО: Писмо от Национална здравноосигурителна каса относно писмо с вх.№ 20-18-196/21.01.2013 г. на НЗОК и изх.№ 94-П-31-11/17.01.2013 г. на МЗ, във връзка с подаден сигнал от ............. от гр. Русе.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

Приема за сведение писмото от Национална здравноосигурителна каса относно писмо с вх.№ 20-18-196/21.01.2013 г. на НЗОК и изх.№ 94-П-31-11/17.01.2013 г. на МЗ, във връзка с подаден сигнал от ............... от гр. Русе.

12. ОТНОСНО: Запитване от председателя на Софийски военен съд  относно категориите съдебни служители – задължени лица по чл.3, т.25 от ЗПУКИ. 

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

Изпраща на комисия «Съдебна администрация» с молба за становище и посочване на техническите длъжности по Класификатора на длъжностите за съдебни служители в съответствие с Националния класификатор на професиите и длъжностите, във връзка с чл. 3, т. 25 от Закона за предотвратяване и установяване на конфликт на интереси.

13. ОТНОСНО: Искане от Комисията за защита на личните данни за изразяване на становище от КПУКИВИВСС относно изпратено им запитване от Български институт за правни инициативи. 

След направен отвод от г-жа Незабравка Стоева относно разглеждането и приемането на решение по направеното искане, заседанието на комисията в тази част се председателства от г-н Васил Петров. 

Съгласно становището на Комисията за защита на личните данни от 08.04.2013 г. по приложението на чл. 17, ал. 2 от ЗПУКИ и в изпълнение на решение на ВСС по протокол № 16/25.04.2013 г., от интернет-страницата на ВСС са премахнати всички декларации на магистрати по чл. 12 от ЗПУКИ, тъй като не е налично изрично писмено съгласие на деклараторите за тяхното публично обявяване. От датата на вземане на решението на интернет-страницата на ВСС се публикуват само декларации по чл. 12 от ЗПУКИ на магистрати, дали изричното си писмено съгласие за извършване на това действие. 
В отсъствието на г-жа Незабравка Стоева

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

13.1. Публичното предоставяне на информация, съдържаща лични данни по смисъла на чл. 5 от Закона за защита на личните данни, относно магистратите, участващи в процедурите за назначаване на ръководни длъжности в съдебната система, следва да се извършва след изричното писмено информирано съгласие на лицата за целите, за които тази информация са събира и обработва. 
13.2. Горното решение да се предостави на Комисията по предложенията и атестирането за обобщаване и отговор до Комисията за защита на личните данни. 

14. ОТНОСНО: Декларации по чл. 12 от ЗПУКИ.

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И :

14.1. ПРИЕМА декларациите по чл. 12 от ЗПУКИ от списъка – приложение № 1.
14.2. Приетите декларации да се публикуват в интернет страницата на ВСС след получаване на съгласието на деклараторите за извършване на това действие, с изключение на декларациите по т. 6 и 16 от списъка – приложение № 1, за които такова съгласие не е изразено. 
14.3. КОНСТАТИРА неизпълнение на разпоредбата на чл. 15 от ЗПУКИ относно срока за подаване на декларациите по т. 1, 2, 3, 4 и 11  от списъка – приложение № 1, които да се включат в списък на неподадените в срок декларации за доклад на първото заседание на комисията през м. юни 2013 г.
14.4. На основание чл. 18а, ал.2 от ЗПУКИ ИЗПРАЩА до Комисията за предотвратяване и установяване на конфликт на интереси Списък на декларациите по чл. 12 от ЗПУКИ, подадени от съдии, прокурори и следователи в просрочие на установените със закона срокове, докладвани пред Комисията по предотвратяване и установяване на конфликт на интереси и взаимодействие с Инспектората към ВСС, през м. април 2013 г. /приложение № 2/.
14.5. Към списъка – приложение № 2 да се приложат заверени копия на всички налични във ВСС относими документи. 

ПРЕДСЕДАТЕЛ НА КОМИСИЯ ПО
ПРЕДОТВРАТЯВАНЕ И УСТАНОВЯВАНЕ 
НА КОНФЛИКТ НА ИНТЕРЕСИ И
ВЗАИМОДЕЙСТВИЕ С ИНСПЕКТОРАТА 
КЪМ ВИСШИЯ СЪДЕБЕН СЪВЕТ:
 		/п/

НЕЗАБРАВКА СТОЕВА

Експертни сътрудници  на комисията:

И. Котева	/п/

Д. Янкова	/п/

Изготвил протокола:

М.Китова   /п/